Puutarhassa: maaliskuuta 2013
Onpa pieniä narsisseja "Narrcissus Minnow". Ei paljoa pajukissaa suurempi kukka, mutta hienoa kun yhteen kukkavanaan tulee useampi kukinto.
Päivänliljat kurkkivat maanpinnalle ja haistelevat auringonsäteitä runsaslukuisemmin, mutta vain hieman uteliaammin kuin kaksi viikkoa sitten.
Tunnisteet: kevät, narsissi, päivänlilja
Pääsiäispuput loikkivat kohta. Odotellaan paljon munia. HYVÄÄ PÄÄSIÄISTÄ KAIKILLE!
klo 7:59 ip.
Tunnisteet: kevät, pääsiäinen, vehnänoras
Innolla pistelin kukkien sipuleita ruukkuun loppuvuodesta ja kannoin ruukut kellariin talveksi. Silmissä siinteli miten isot ja komeat sipulikukkaruukut komistavat pihaa sitten kevällä. Krookukset ilahduttavatkin mieltä jo NYT, kun pihassa on vielä täysi hanki! EI siis näitä ruukkuja pihalle! Suurimmat saviruukut eivät ole kovin käteviä siirreltäviä olohuoneeseen....ja sieltä yöksi vilpolaan...
Jos sipulikukkainnostus jatkuu ensi syksynä, niin osaankin jo valita kellari-istutuksille vähän pienemmät ruukut ; )
klo 9:26 ip.
Tunnisteet: kevät, krookus, ruukutus, sipulikukka
Valkosipulin kynnet ovat olleet viikon ikkunalaudalla ja ovat nyt pitkiä, että niistä sai tänään napsittua vihreitä makupaloja pizzan päälle. Nam. Tunnelma ainakin hieno - maku paljon miedompi kuin, jos olisi viipaloinut suoraan valkosipulin kynsiä pizzalle.
Auringonkukan versot saavat vielä hiukan kasvaa. Ovat valmiita 5-10 sentin mittaisina. Näissä versoissa on kuulema voimaa ja runsaasti E-vitamiinia, seleeniä ja magnesiumia.
klo 7:21 ip.
Tunnisteet: auringonkukka, kevät, valkosipuli, verso, versoviljely
Aurinkoinen eteläseinusta on ihana paikka keväällä, kun auringon lämpö tuntuu ja alkaa vaikuttaa. Öisin on ollut reippaasti pakkasta, mutta päivällä lumi jo sulaa. Ensimmäiset vihreät perennnan kärjet nousevat pintaan välittömästi, kun lumi väistyy tieltä. Puolen metrin päässä näistä vihreistä aluista on vielä valkea hanki!
klo 9:03 ap.
Tunnisteet: kevät, päivänlilja
Näyttää siltä että tämä valkosipuli haluaa kasvaa...
.....joten laitetaanpa se osiksi ja kasvamaan
Versot ikkunalaudalle ja odotellaan kasvaako näistä salaattimaustetta.
klo 8:14 ip.
Tunnisteet: kevät, valkosipuli, verso, versoviljely
Pelargonipistokkaasta isot lehdet irrotettu, joten pistokas on valmis multaan
Pistokas uudessa mullassa. Odotellaan alkaako mahdollisen juurtumisen myötä näyttää vielä uusia elonmerkkejä...
klo 10:08 ip.
Tunnisteet: kevät, pelargoni, pistokas
Äidiltä viime kesänä saamani pelargoni on talvehtinut + 10 asteen vilpolassa. Sehän näyttää aivan elinvoimaiselta! Nyt pitäisi uskaltaa napsaista tuo komein verso poikki ja yrittää, jos vaikka lähtisi poikanen kasvamaan... Voisi sitten järjestää äidille yllätyksen ja antaa osan kasvista takaisin!
klo 9:35 ip.
Tunnisteet: pelargoni, pistokas, talvetus
Nuoret omenapuut ovat helppoja leikattavia. Viime keväänä istutin valkeakuulaan ja Orlovim-herkkuomenapuun, jonka tilasin postipakettina Hirvensalmen taimistosta. Nuorta Orlovim-kääpiöpuuta typistetään voimakkaasti keväisin, jotta puu saadaan haaroittumaan ja sato lähelle runkoa. Latvaan jätetään n. 30 cm ja sivuhaaroihin n. 20 cm edelliskesän kasvua. Leikkaus onnistui vaivattomasti ilman 4 m tikkaita ja 3 m leikkuria!
Tunnisteet: omenapuu, orlovim, valkeakuulas
HRRR Aamulla -15 astetta pihalla. Puutarhassa viime kesän kukkaloistosta muistuttaa kohmeinen ruusunmarja. Menee tässä vielä hetki ennen kuin pelakuut voi viedä pihalle.
Vanhat ruusut rehottavat pihalla. Kesän tullen ne puskevat piikikkäitä versojaan täysin omavaltaisesti ympäri pihaa. Suurin osa aluista jää kuitenkin ruohonleikkurin alle. Ensimmäisenä keväänä revin piikkisiä ja onnettoman honteloita oksia pois, sillä en yhtään ollut piikkiruusujen ystävä.
Viime kesänä ne saivat jo jäädä kaikki aloilleen. Kun ruusut kukkivat, niin niiden inhottavat piikitkin saavat kaiken anteeksi.
klo 9:30 ap.
Tunnisteet: puutarha, ruusu, talvi
Neljä pikkuruista pelargonin tainta pääsi tänään puutarhamyymälästä uuteen kotiin. Multapaakku oli kussakin tuskin tulitikkuaskia suurempi, mutta jokaisessa taimessa jo monta lehteä ja kukin taimi aivan omanlaisensa.Taimenalut ruukutin samantien kotiin päästyäni.
Nyt voi kevään kulkua seurata näiden pikkukasvien kehittyessä. Kahdesta pelakuusta odotan valkeita kukintoja: Grand Classics white imp. ja riippapelargonista peltatum. Aivan suloiselta vaikuttaa "Angeleyes" eli enkelisilmä Randy, jonka pikkukukkien viininpunainen keskusta tulee saamaan valkoisen reunuksen.Pelargonia "Drotning Ingrid" tekee isoksi kasvettuaan lohenpunaisia kukkia. Onkohan laji naapurimaasta kotkoisin?
klo 8:58 ip.
Tunnisteet: Angeleyes, Drotning Ingrid, pelargoni, riippapelargoni